На основу члана 21. Закона о јавним службама (‹‹Сл. гласник РС›› бр. 42/91 и 71/94) и члана 13. и 17. Одлуке о оснивању Регионалног центра за професионални развој запослених у образовању (‹‹Сл. лист општине Чачак›› бр. 12/2005),

Привремени Управни одбор Регионалног центра за професионални развој запослених у образовању на седници одржаној 1.децембра 2005. године, доноси

**СТАТУТ**

**РЕГИОНАЛНОГ ЦЕНТРА ЗА ПРОФЕСИОНАЛНИ РАЗВОЈ**

**ЗАПОСЛЕНИХ У ОБРАЗОВАЊУ**

**Члан 1.**

Овим Статутом Регионалног центра за професионални развој запослених у образовању ( у даљем тексту: Центар) уређују се питања: назив, седиште и делатност Центра, органе управљања, руковођења и надзора, стручне органе Центра, престанак рада Центра и друга питања у складу са Законом о оснивачким актом.

**Опште одредбе**

**Члан 2.**

Регионални центар за професионални развој запослених у образовању основан је одлуком Скупштине општине Чачак бр.06-8/2005-5-02 и 21. и 24. октобра 2005. године.

Оснивач Центра је општина Чачак.

**Члан 3.**

Центар је правно лице са правом да у правном промету предузима све правне радње и послове у оквиру своје делатности.

За своје обавезе Центар одговара целокупном својом имовином.

Оснивач не одговара за обавезе Центра.

**Назив и седиште Центра**

**Члан 4.**

Назив Центра је: Регионални центар за професионални развој запослених у образовању. Седиште Центра је у Чачку, улица Цара Душана бб.

Одлуку о промени назива и седишту Центра доноси оснивач, на предлог Управног одбора Центра.

**Члан 5.**

На рад Центра примењују се прописи који се односе на рад установа као јавних служби и прописи о локалној самоуправи.

**Члан 6.**

Центар има печат и штамбиљ.

Печат Центра има следећи облик:

* округли облик,
* по унутрашњој ивици круга садржи текст: Регионални центар за професионални развој запослених у образовању
* у дну се исписује седиште Центра: Чачак,
* у средини круга је грб Републике Србије,
* пречник круга − печата је 32мм.

Штамбиљ Центра има правоугаони облик и садржи текст: Регионални центар за професионални развој запослених у образовању, Чачак и испод текста три рубрике за упис датума пријема поднесака, број под којим ће пријемни поднесак бити заведен и број прилога поднетих уз поднесак.

**Члан 7.**

Центар може имати заштитни знак под којим послује, о чему Одлуку доноси Управни одбор.

**Члан 8.**

Одлуку о промени облика печата, штамбиља и заштитног знака доноси Управни одбор Центра.

**Члан 9.**

Центар може основати организационе јединице у свом саставу према територијалном принципу, о чему одлуку доноси Управни одбор.

**Делатност**

**Члан 10.**

Центар обавља следеће стручне послове:

* снима потребе за стручним усавршавањем у региону,
* израђује програме семинара, које координира у сарадњи са Школском управом,
* организује семинаре,
* вреднује квалитет програма стручног усавршавања у сарадњи са Центром за професионални развој запослених у образовању,
* формира и одржава базу података о полазницима и програмима који су реализовани у Центру,
* формира и одржава ресурсни Центар,
* пружа услуге у образовању

Шифре делатности:

* 22110 − издавање књига, брошура и других публикација
* 22130 − издавање часописа и сличних периодичних издања
* 22140 − издавање звучних записа
* 22150 − остала издавачка делатност
* 22250 − остале активности у вези са штампањем
* 72300 − обрада података
* 72400 − изградња база података
* 72600 − остале активности у вези са компјутерима
* 74140 − консалтинг и менаџмент послови.

Центар може у мањем облику или повремено, без уписа у судси регистар, да обавља и друге делатности које се уобичајено обављају уз основну делатност Центра.

**Финансирање**

**Члан 11.**

Средстава за оснивање и рад Центра обезбеђују се од стране швајцарске агенције за обнову и развој SDC и у буџету општине Чачак.

Центарможе стицату приходе непосредно од корисника својих услуга, као и из донација, спонзорстава домаћих и страних правних лица и из других извора у складу са Законом.

**Органи Центра**

**Члан 12.**

**Центар има следеће органе:**

* орган управљања, надзора и руковођења
* стручне органе

**Члан 13.**

Орган управљања Центром је Управни одбор.

Орган надзора Центра је Надзорни одбор.

Орган руковођења Центром је директор Центра.

**Управни одбор**

**Члан 14.**

Управни одбор је орган управљња Центром.

Управни одбор има 7 чланова, које именују оснивачи и то:

* 4 члана чине представници оснивача,
* 2 члана чине представници установа из области образовања (1 члан представник основног образовања и 1 члан представник средњег образовања),
* 1 члан чини представник Школске управе.

Представник установа из области образовања бира се из реда запослених просветних радника у области образовања и васпитања.

Управни одбор има председника и заменика председника, које бирају чланови Управног одбора из својих редова, већином гласова.

Чланови Управног одбора, председник и заменик председника, именују се на период од 4 године.

Управни одбор доноси Пословник о свом раду.

**Члан 15.**

Председник Управног одбора сазива седнице и руководи радом Одбора.

Председник је обавезан да сазове седницу Управног одбора на захтев оснивача, на захтев директора Центра и на иницијативу најмање 4 члана Управног одбора.

Управни одбор пуноважно одлучује уколико је на седници присутно најмање 5 чланова Управног одбора.

Одлука Управног одбора је пуноважна уколико је за њу гласило више од половине укупног броја чланова Одбора.

Када Управни одбор доноси Статут, Годишњи план и Програм рада и Финансијски план, Одлука је пуноважна ако за њу гласа најмање 5 чланова Одбора.

Директор Центра присуствује седницама Управног одбора без права гласа.

**Члан 16.**

Мандат члану Управног одбора престаје пре истека времена на које је изабран у случају:

* писмене изјаве члана да жели да му престане својство члана у Управном одбору Центра, о чему Управни одбор обавештава оснивача ради доношења акта о разрешењу,
* одлуком оснивача о разрешењу.

**Члан 17.**

Надлежност Управног одбора је:

* доноси Статут, уз сагласност оснивача и одлучује о предлогу измена и допуна Статута,
* доноси Годишњи план и програм рада Центра уз сагласност оснивача,
* доноси Финансијски план Центра
* одлучује о оснивању и укидању организационих јединица по територијалном принципу,
* одлучује о пословној сарадњи са другим Центрима и установама из области образовања,
* доноси Одлуку о оснивању привремених стручних органа на предлог директора Центра,
* усваја Годишњи извештај о раду Центра и подноси извештај оснивачу најмање једанпут годишње,
* усваја Извештај о пословању и годишњи финансијски обрачун,
* одлучује о коришћењу финансијских средстава,
* одлучује о облику и садржини заштитног знака Центра,
* доноси опште акте из своје надлежности,
* даје предлоге за именовање директора, односно вршиоца дужности директора Центра,
* доноси Пословник о свом раду,
* обавља и друге послове утврђене Одлуком о оснивању и Статутом.

**Члан 18.**

Чланови Управног одбора не остварују накнаду за свој рад у Управном одбору.

**Надзорни одбор**

**Члан 19.**

Надзорни одбор је орган надзора Центром.

Надзорни одбор има 3 члана, који именује оснивач.

Чланови Надзорног одбора именују се из редова истакнутих радника у области образовања.

Председника Надзорног одбора бирају чланови Надзорног одбора из својих редова, већином гласова од укупног броја чланова Надзорног одбора.

Мандат председника и чланова Надзорног одбора трају 4 године.

Мандат чланова Надзорног одбора може престати и пре истека рока на који је биран, на исти начин и под истим условима као и члану Управног одбора.

**Члан 20.**

Надлежност Надзорног одбора:

* врши надзор над законитошћу рада Центра,
* врши преглед годишњих обрачуна и извештаја о посовању Центра,
* предлаже Управном одбору стављање ван снаге Одлука директора Центра, уколико утврди да је предметна одлука незаконита,
* доноси Пословник о свом раду,
* подноси Управном одбору извештај о резултатима извршеног надзора,
* врши и друге послове одређене законом, одлуком о оснивању и Статутом.

**Члан 21.**

Надзорни одбор ради и одлучује на седницама.

Надзорни одбор одлучује већином гласова од укупног броја чланова Надзорног одбора.

**Директор**

**Члан 22.**

Директор је орган руковођења Центром.

Директора именује оснивач на мандат од 4 године.

Исто лице може бити поново именовано за директора.

**Члан 23.**

За директора Центра може бити именовано лице које има високу стручну спрему, радно искуство у области образовања и васпитања од најмање 5 година, које говори бар један страни језик, оспособљен је за коришћење рачунара, као и да поседује организационе и комуникацијске способности.

Директор Центра именује се на основу јавног конкурса, који расписује Управни одбор Центра.

У случају да директор Центра није могао бити благовремено изабран, оснивач ће на предлог Управног одбора изабрати вршиоца дужности директора Центра.

**Члан 24.**

Мандат директора може престати и пре истека рока на који је именован, на лични захтев или разрешењем, о чему одлуку доноси оснивач.

**Члан 25.**

Директор Центра представља Центар пред другим правним и физичким лицима.

**Члан 26.**

Надлежност директора:

* организује рад и руководи радом Центра,
* представља и заступа Центар,
* предлаже акте које доноси Управни одбор,
* спроводи одлуке Управног одбора, стара се о законитости рада и одговара за законитост рада Центра,
* одговара за законитост коришћења и располагања имовином Центра,
* предлаже Управном одбору годишњи програм рада, финансијски план и извештај о раду Центра,
* предлаже Управном одбору мере за унапређење рада Центра,
* доноси Правилник о организацији систематизацији радних места, уз сагласност Управног одбора,
* доноси акта из своје надлежности,
* предлаже Управном одбору доношење финансијских одлука и спроводи финансијске одлуке донете од стране Управног одбора,
* врши и друге послове одређене законом, статутом и одлукама Управног одбора.
* за свој рад директор одговара Управном одбору Центра и оснивачу.

**Стручни органи Центра**

**Члан 27.**

Стручни органи Центра се образују као привремени органи.

Привремени стручни органи образују се према потреби, као савети, комисије, стручни тимови и сл.

Одлуку о образовању привремених стручних органа доноси Управни одбор нa предлог директора.

**Члан 28.**

На права, обавезе и одговорности запослених у Центру примењују се прописи за запослене у државним органима, колективни уговор и општи акти Центра.

**Заштита животне и радне средине**

**Члан 29.**

Делатност Центра врши се на начин којим се не угрожава животна и радна средина.

Мере и средства неопходна за заштиту животне и радне средине, утврђују се општим актом Центра који доноси директор.

**Престанак рада Центра**

**Члан 30.**

Надзор над законитошћу рада Центра врши оснивач.

Када оснивач утврди да Центар ради незаконито, или да се не остварује намена ради које је основан, одређује се рок за отклањање недостатка у раду Центра.

Уколико Центар не отклони недостатке у остављеном року, оснивач ће спровести поступак ликвидације у складу са Законом.

Акт о престанку рада Центра доноси оснивач.

**Члан 31.**

По престанку рада Центра, оснивачу се предаје имовина Центра.

**Измене и допуне Статута**

**Члан 32.**

Измене и допуне Статута врше се на начин и по поступку за његово доношење.

Предлог измена и допуна Статута могу поднети: Управни одбор, директор, Надзорни одбор и оснивач.

**Прелазне и завршне одредбе**

**Члан 33.**

Овај Статут ступа на снагу осмог дана од дана објављивања.

Општи акти Центра морају бити донети у року од 6 месеци од дана ступања на снагу овог Статута.

**Члан 34.**

Статут објавити у ‹‹Службеном листу општине Чачак››.

ПРЕДСЕДНИК ПРИВРЕМЕНОГ УПРАВНОГ ОДБОРА

Бранко Максимовић